PATVIRTINTA

Šilalės rajono savivaldybės

administracijos direktoriaus

2020 m. spalio 16 d. įsakymu Nr. DĮV-939

**ASMENS DUOMENŲ TVARKYMO VYKDANT DARBUOTOJŲ TARNYBINIŲ AUTOMOBILIŲ NAUDOJIMO STEBĖSENĄ TVARKOS APRAŠAS**

**I SKYRIUS**

**BENDROSIOS NUOSTATOS**

1. Asmens duomenų tvarkymo vykdant darbuotojų tarnybinių automobilių naudojimo stebėseną tvarkos aprašo (toliau – Aprašas) tikslas – nustatyti tarnybinių automobilių naudojimo stebėjimo Šilalės rajono savivaldybėje (toliau – Savivaldybė) ir seniūnijose tvarką, užtikrinant Europos Sąjungos ir Lietuvos Respublikos teisės aktų, reglamentuojančių asmens duomenų tvarkymą ir apsaugą, laikymąsi ir įgyvendinimą.
2. Vykdant tarnybinių automobilių ir tarnybinių dalijimosi automobilių (toliau – tarnybiniai automobiliai) stebėseną (toliau – Stebėsena) vadovaujamasi 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (toliau – Reglamentas), Lietuvos Respublikos asmens duomenų teisinės apsaugos įstatymu (toliau – Asmens duomenų teisinės apsaugos įstatymas) ir kitais teisės aktais ir šaltiniais, reglamentuojančiais asmens duomenų apsaugą.
3. Pagrindinės Apraše vartojamos sąvokos:
	1. **atsakingas asmuo** – asmuo ar padalinys, duomenų valdytojo paskirtas atsakingu už duomenų tvarkymą ir apsaugą;
	2. **duomenų tvarkytojas** – juridinis ar fizinis asmuo, kuris nėra duomenų valdytojo darbuotojas, tačiau duomenų valdytojo vardu yra įgaliotas tvarkyti asmens duomenis;
	3. **duomenų valdytojas** – Šilalės rajono savivaldybės administracija, įstaigos kodas 188773720, J. Basanavičiaus g. 2, 75138 Šilalė; Savivaldybės administracijos seniūnijose – seniūnai.
	4. **darbuotojai** – Savivaldybės administracijos ir seniūnijų valstybės tarnautojai ir darbuotojai, dirbantys pagal darbo sutartis.
4. Kitos Apraše vartojamos sąvokos atitinka Reglamente ir Asmens duomenų teisinės apsaugos įstatyme vartojamas sąvokas.
5. Duomenų valdytojas gali pasitelkti duomenų tvarkytoją tvarkyti Stebėsenos metu surinktus duomenis.

**II SKYRIUS**

**STEBĖSENOS TIKSLAS IR APIMTIS**

1. Savivaldybėje ir seniūnijose vykdoma nuolatinė tarnybinių automobilių Stebėsena (1 priedas).
2. Stebėsena pradedama vykdyti užvedus tarnybinį automobilį arba kitais būdais aktyvavus stebėjimo įrenginį.
3. Vykdant stebėseną Savivaldybėje ir seniūnijose yra siekiama nuolat kontroliuoti, kad tarnybiniai automobiliai būtų naudojami tik tarnybinių (darbinių) funkcijų vykdymui ir įtariamų pažeidimų tyrimui atlikti.
4. Vykdant stebėseną vadovaujamasi Pavyzdinėmis tarnybinių lengvųjų automobilių naudojimo biudžetinėse įstaigose taisyklėmis, patvirtintomis Lietuvos Respublikos Vyriausybės 2009 m. gegužės 27 d. nutarimu Nr. 543 „Dėl Pavyzdinių tarnybinių lengvųjų automobilių naudojimo biudžetinėse įstaigose taisyklių patvirtinimo“ (12 p.) ir Savivaldybės administracijos direktoriaus įsakymu patvirtintomis Šilalės rajono savivaldybės administracijos tarnybinių lengvųjų automobilių naudojimo taisyklėmis.
5. Stebėsenos metu gauti duomenys negali būti tvarkomi su Apraše nurodytais tikslais nesuderinamu būdu.
6. Vykdant Stebėseną tvarkomi (renkami) šie darbuotojų duomenys (toliau – Stebėsenos duomenys):
	1. tarnybinio automobilio numeris;
	2. kelionės tikslas;
	3. maršruto išvykimo ir atvykimo adresas;
	4. nuvažiuotas atstumas;
	5. išvykimo ir atvykimo laikas, data;
	6. laikas, sugaištas kelionės metu ir stovėjimo laikas;
	7. vidutinis kelionės greitis;
	8. tarnybinio automobilio vairuotojas (vardas, pavardė).
7. Vykdant Stebėseną vadovaujamasi duomenų kiekio mažinimo principu ir renkami tik tokie darbuotojų duomenys, kurie yra neišvengiamai būtini siekiant Aprašo 8 punkte nustatyto tikslo. Aprašo 11 punkte nurodyti asmens duomenys negali būti tvarkomi (naudojami) jokiais kitais, nei Aprašo 8 punkte nurodytu tikslu ir būdu, išskyrus atvejus, kai toks duomenų naudojimas gali būti laikomas suderinamu su pirminiais duomenų rinkimo tikslais.
8. Duomenys tvarkomi, vadovaujantis:
	1. Reglamento 6 straipsnio 1 dalies c punktu, t. y., įgyvendinant duomenų valdytojui pavestą teisinę prievolę, numatytą Lietuvos Respublikos Vyriausybės 1998 m. lapkričio 17 d. nutarime Nr. 1341 „Dėl Tarnybinių lengvųjų automobilių biudžetinėse įstaigose“, Pavyzdinėse tarnybinių lengvųjų automobilių naudojimo biudžetinėse įstaigose taisyklėse, patvirtintose Lietuvos Respublikos Vyriausybės 2009 m. gegužės 27 d. nutarimu Nr. 543 „Dėl Pavyzdinių tarnybinių lengvųjų automobilių naudojimo biudžetinėse įstaigose taisyklių patvirtinimo“, Lietuvos Respublikos saugaus eismo automobilių keliais įstatyme;
	2. Reglamento 6 straipsnio 1 dalies e punktu, t. y. atliekant užduotį, vykdomą viešojo intereso labui (užtikrinant, kad valstybės lėšos būtų naudojamos taupiai, valstybės tarnautojai ir darbuotojai, dirbantys pagal darbo sutartis elgtųsi nepriekaištingai, nedarytų teisės aktų pažeidimų, nediskredituotų valstybės tarnybos ir kt.).
9. Stebėsenos duomenys saugomi vienus metus nuo informacijos gavimo dienos, po kurių yra automatiškai sunaikinami. Jeigu Stebėsenos duomenys naudojami kaip įrodymai civilinėje, administracinėje ar baudžiamojoje byloje arba kitais įstatymų nustatytais atvejais, Stebėsenos duomenys gali būti saugomi tiek, kiek reikalinga šiems duomenų tvarkymo tikslams pasiekti, ir sunaikinami nedelsiant, kai pasiekiamas tolesnis duomenų tvarkymo tikslas.

**III SKYRIUS**

**DUOMENŲ VALDYTOJO, TVARKYTOJO IR ATSAKINGO ASMENS TEISĖS IR PAREIGOS**

1. Duomenų valdytojas turi šias teises:
	1. spręsti dėl Stebėsenos duomenų rinkimo;
	2. spręsti dėl asmens duomenųteikimo trečiosioms šalims;
	3. rengti ir priimti vidinius teisės aktus, nustatančius Stebėsenos vykdymą;
	4. gauti iš duomenų tvarkytojų visą informaciją, susijusią su Stebėsena ir asmens duomenų tvarkymu;
	5. paskirti atsakingus už Stebėseną asmenis;
	6. įgalioti duomenų tvarkytojus tvarkyti asmens duomenis;
	7. teikti duomenų tvarkytojui privalomus nurodymus dėl duomenų tvarkymo.
2. Duomenų valdytojas turi šias pareigas:
	1. užtikrinti asmens duomenų tvarkymą reglamentuojančiuose teisės aktuose nustatytų asmens duomenų tvarkymo reikalavimų laikymąsi;
	2. įgyvendinti duomenų subjekto teises Reglamente nustatyta tvarka;
	3. užtikrinti asmens duomenų saugumą, įgyvendinant tinkamas organizacines ir technines asmens duomenų saugumo priemones;
	4. parinkti tik tokį duomenų tvarkytoją, kuris garantuotų reikiamas technines ir organizacines asmens duomenų apsaugos priemones ir užtikrintų tokių priemonių laikymąsi;
	5. užtikrinti Apraše nustatytą Stebėsenos subjektų informavimą apie Stebėjimo metu tvarkomis asmens duomenis ir visą kitą informaciją, kurią nustato Reglamento 13 straipsnis;
	6. užtikrinti, kad prieiga prie Stebėsenos duomenų būtų suteikta tik Apraše nustatyta tvarka įgaliotiems asmenims;
	7. užtikrinti, kad Stebėsenos apimtis nebūtų didesnė nei nustatyta Apraše;
	8. užtikrinti, kad Stebėsenos duomenys būtų saugomi ir naikinami laikantis Apraše nustatytų terminų;
	9. užtikrinti, kad Stebėsenos duomenys būtų tvarkomi vadovaujantis Aprašu, Reglamentu, Asmens duomenų teisinės apsaugos įstatymu ir kitais asmens duomenų apsaugą reglamentuojančiais teisės aktais.
3. Duomenų valdytojas vykdo šias funkcijas:
	1. nustato Stebėsenos tikslus, priemones ir apimtį;
	2. organizuoja Stebėsenos sistemos diegimo darbus;
	3. suteikia prieigos teises ir įgaliojimus tvarkyti Stebėsenos metu surinktus asmens duomenis;
	4. analizuoja technologines, metodologines ir organizacines duomenų tvarkymo problemas ir priima sprendimus, reikalingus tinkamam Stebėsenos vykdymui užtikrinti;
	5. vykdo kitas funkcijas, reikalingas Aprašo 15 ir 16 punktuose nurodytoms duomenų valdytojo teisėms ir pareigoms įgyvendinti.
4. Duomenų tvarkytojas ir (ar) atsakingas asmuo vykdo šias funkcijas:
	1. organizuoja Stebėsenos įrangos diegimą ir (ar) priežiūrą;
	2. inicijuoja ir įgyvendina būtinas organizacines ir technines duomenų saugumo priemones siekiant užtikrinti, kad Stebėsenos duomenys būtų pasiekiami tik iš duomenų valdytojo arba duomenų tvarkytojo vidinio kompiuterių tinklo ir prieigos teisės prie Stebėsenos duomenų būtų suteiktos tik duomenų valdytojo įgaliotiems asmenims;
	3. nustato Stebėsenos įrangos veikimo parametrus arba organizuoja jų nustatymą;
	4. stebi ir prižiūri Stebėsenos įrangos veikimą, šalina arba organizuoja sutrikimų šalinimą;
	5. registruoja Stebėsenos duomenų tvarkymo sistemos saugumo incidentus, informuoja apie juos už asmens duomenų apsaugą atsakingą asmenį ir teikia pasiūlymus dėl saugos incidentų pašalinimo;
	6. imasi priemonių, būtinų Stebėsenos duomenims apsaugoti nuo galimo neteisėto prisijungimo elektroninėmis priemonėmis;
	7. užtikrina patalpų ir kompiuterinės įrangos, kuriose saugomi Stebėsenos duomenys, saugumą.
5. Už asmens duomenų apsaugą atsakingas asmuo vykdo šias funkcijas:
	1. teikia duomenų valdytojo vadovui pasiūlymus dėl Stebėsenos duomenų saugai keliamų reikalavimų;
	2. pagal kompetenciją dalyvauja elektroninės informacijos saugos incidentų tyrime;
	3. prižiūri Stebėsenos duomenų saugos reikalavimų atitiktį Lietuvos Respublikos teisės aktams;
	4. atlieka kitas duomenų valdytojo vadovo pavestas ir priskirtas funkcijas.

**IV SKYRIUS**

**STEBĖSENOS DUOMENŲ TEIKIMAS IR DUOMENŲ GAVĖJAI**

1. Duomenų valdytojo iniciatyva Stebėsenos duomenys trečiosioms šalims gali būti teikiami tik esant teisėtam duomenų teikimo ir gavimo tikslui, kuris yra suderinamas su pirminiais duomenų rinkimo tikslais, egzistuojant Reglamento 6 arba 9 straipsnyje nustatytai teisėtai duomenų tvarkymo sąlygai ir kai duomenis tvarkyti (teikti) neišvengiamai būtina.
2. Vienkartinio teikimo atveju, pagal gautą trečiosios šalies prašymą, duomenys teikiami vadovaujantis Asmens duomenų tvarkymo Šilalės rajono savivaldybės administracijoje taisyklėmis, patvirtintomis Savivaldybės administracijos direktoriaus 2020 m. liepos 13 d. įsakymu Nr. DĮV-656 „Dėl Asmens duomenų tvarkymo Šilalės rajono savivaldybės administracijoje taisyklių patvirtinimo“ (vienkartinio teikimo atveju). Daugkartinio duomenų teikimo atveju, duomenys teikiami pagal daugkartinio duomenų teikimo sutartį, kurioje numatoma duomenų tvarkymo dalykas ir trukmė, duomenų tvarkymo pobūdis ir tikslas, asmens duomenų rūšis ir duomenų subjektų kategorijos bei teikiamų duomenų teikimo ir gavimo pagrindas, apimtys.
3. Stebėsenos duomenis duomenų valdytojas gali pateikti ikiteisminio tyrimo įstaigai, prokurorui ar teismui dėl jų žinioje esančių administracinių, civilinių, baudžiamųjų bylų kaip įrodymus ar kitais įstatymų nustatytais atvejais.
4. Sprendimą dėl Stebėsenos duomenų teikimo priima duomenų valdytojo vadovas arba jo įgaliotas asmuo.

**V SKYRIUS**

**TECHNINĖS IR ORGANIZACINĖS ASMENS DUOMENŲ SAUGUMO PRIEMONĖS**

1. Siekiant užtikrinti duomenų tvarkymo saugumą, įgyvendinamos ir (ar) organizuojamos šios organizacinės ir techninės duomenų saugumo priemonės:
	1. patvirtinti rašytinės formos dokumentai (duomenų valdytojo patvirtinta asmens duomenų tvarkymo politika, duomenų valdytojo ir duomenų tvarkytojo sudaryta sutartis ir pan.), kuriuose turi būti nurodyta:
		1. duomenų valdytojas;
		2. duomenų tvarkytojai (jei tokie yra) ir jų atliekamos funkcijos;
		3. teisės aktai ir standartai, kuriais vadovaujamasi tvarkant asmens duomenis;
		4. apibrėžti ir teisėti asmens duomenų tvarkymo tikslai;
		5. nustatytas baigtinis tvarkomų asmens duomenų sąrašas nustatytam tvarkymo tikslui;
		6. konkretūs veiksmai ir (ar) procedūros, kurie leis įgyvendinti kitus asmens duomenų tvarkymo reikalavimus, pavyzdžiui, reaguoti į duomenų saugumo pažeidimus;
		7. asmens duomenų saugojimo aktyviojoje ir (ar) pasyviojoje duomenų bazėse
		terminai ir veiksmai, kurie atliekami pasibaigus šiems terminams;
		8. duomenų subjekto teisių įgyvendinimo tvarka;
		9. asmens duomenų gavėjai ir asmens duomenų teikimo tvarka;
		10. asmenų, kuriems suteikta teisė tvarkyti asmens duomenis, funkcijų paskirstymas;
		11. prieigos teisių ir įgaliojimų tvarkyti asmens duomenis suteikimo, naikinimo ir keitimo tvarka;
		12. asmens duomenų tvarkymo keliamos rizikos vertinimo atlikimo tvarka;
		13. saugumo pažeidimų valdymas ir reagavimo į šiuos pažeidimus veiksmai;
		14. duomenų atkūrimo avarinio praradimo atvejais tvarka;
		15. užtikrinamos kitos organizacinės ir techninės duomenų saugumo priemonės;
		16. periodiškas dokumentų, peržiūrėjimas (prireikus atnaujinimas) ir jų nuostatų vykdymo kontrolė;
	2. užtikrintas prieigos prie duomenų valdymas ir kontrolė:
		1. prieiga prie Stebėsenos duomenų gali būti suteikta tik tam duomenų valdytojo darbuotojui, kuriam asmens duomenys būtini priskirtoms funkcijoms vykdyti;
		2. prieiga prie Stebėsenos įrangos ir (ar) Stebėsenos duomenų suteikiama tik tada, kai atsakingas asmuo pasirašo įsipareigojimą saugoti asmens duomenų paslaptį;
		3. su asmens duomenimis galima atlikti tik tuos veiksmus, kuriems atlikti yra suteiktos teisės;
		4. duomenų tvarkytojai ir atsakingi asmenys privalo pasirašyti Konfidencialumo įsipareigojimą, kurio forma nustatyta Aprašo 2 priede, arba jam prilyginamą;
		5. užtikrintas slaptažodžių konfidencialumas juos suteikiant, pateikiant, reguliariai keičiant bei saugant, jeigu tapatybės patvirtinimas vykdomas naudojant slaptažodžius;
		6. užtikrintos organizacinės ir techninės duomenų saugumo priemonės, skirtos apsaugoti duomenų bazes nuo neteisėto prisijungimo elektroninių ryšių priemonėmis;
		7. užtikrintas patalpų, kuriose saugomi asmens duomenys, saugumas (darbuotojui nesant patalpoje, patalpos rakinamos, nustatomas automatinis kompiuterio užsirakinimas po tam tikro laiko, nedirbant kompiuteriu ir pan.);
		8. užtikrinta kompiuterinės įrangos apsauga nuo žalingų programų (antivirusinių programų įdiegimas, atnaujinimas ir pan.).
2. Prieigos teisės ir įgaliojimai tvarkyti Stebėsenos duomenis suteikiami, naikinami ir keičiami tokia tvarka:
	1. prieiga prie Stebėsenos įrangos ir įgaliojimai tvarkyti Stebėsenos duomenis suteikiami, naikinami ir keičiami duomenų valdytojo vadovo arba jo įgalioto asmens tarnybiniu pranešimu;
	2. už tarnybinio pranešimo dėl prieigos prie Stebėsenos duomenų suteikimo ar naikinimo vykdymą atsakingi duomenų valdytojo paskirti atsakingi asmenys.
3. Prieiga prie Stebėsenos duomenų naikinama pasibaigus atsakingo asmens darbo santykiams, pasikeitus darbo funkcijoms (jei joms vykdyti nereikalinga prieiga prie Stebėsenos duomenų), taip pat nutraukus asmens duomenų tvarkymo sutartį su asmens duomenų tvarkytoju ar šiai sutarčiai nustojus galioti.
4. Atsarginės Stebėsenos duomenų kopijos Savivaldybėje nedaromos.
5. Siekiant užtikrinti duomenų subjektų teises ir laisves ir, kad nebūtų perdėtai stebimas darbuotojų elgesys, imamasi papildomų techninių ir organizacinių saugumo priemonių:
	1. darbuotojo duomenų stebėjimas realiu laiku gali būti vykdomas tik įgyvendinant Aprašo 8 punkte nustatytą tikslą;
	2. įgyvendinant Aprašo 8 punkte nustatytą tikslą draudžiama nuolat stebėti darbuotojo judėjimą realiu laiku, jeigu nekyla pagrįstų įtarimų dėl tarnybinių automobilių naudojimo asmeniniais tikslais arba įtarimų dėl darbuotojui kilusio pavojaus;
	3. draudžiama Aprašo nustatytu tikslu renkamus asmens duomenis naudoti kaltinant darbuotoją mažais disciplinos pažeidimais ir perduoti darbuotojų duomenis administracinius nusižengimus tiriantiems asmenims.

**VI SKYRIUS**

**DUOMENŲ SAUGUMO PAŽEIDIMŲ VALDYMAS IR REAGAVIMAS Į ŠIUOS PAŽEIDIMUS**

1. Duomenų valdytojo darbuotojai, pastebėję Stebėsenos duomenų saugumo pažeidimus (veiksmus ar neveikimą, galinčius sukelti ar sukeliančius grėsmę asmens duomenų saugumui) taip pat netikslius, neišsamius duomenis ir pan., apie tai praneša duomenų valdytojo paskirtam duomenų apsaugos pareigūnui. Jam nesant duomenų valdytojo darbuotojai apie duomenų saugumo pažeidimą informuoja duomenų valdytojo paskirtą saugos įgaliotinį.

**VII SKYRIUS**

**DUOMENŲ SUBJEKTO TEISIŲ ĮGYVENDINIMAS**

1. Bet kuris asmuo (duomenų subjektas), kurio duomenys tvarkomi Stebėsenos metu turi šias teises:
	1. žinoti (būti informuotas) apie savo asmens duomenų tvarkymą (3 priedas);
	2. susipažinti su savo asmens duomenimis ir tuo, kaip jie yra tvarkomi;
	3. nesutikti, kad būtų tvarkomi jo asmens duomenys;
	4. kai duomenys tvarkomi nesilaikant Reglamento ir (ar) Asmens duomenų teisinės apsaugos įstatymo nuostatų teisės, reikalauti sunaikinti (ištrinti) savo asmens duomenis arba sustabdyti, išskyrus saugojimą, savo asmens duomenų tvarkymo veiksmus;
2. Duomenų subjektų teisės, kiek neaptarta Apraše, įgyvendinamos, vadovaujantis Asmens duomenų tvarkymo Šilalės rajono savivaldybės administracijoje taisyklėmis, patvirtintomis Savivaldybės administracijos direktoriaus 2020 m. liepos 13 d. įsakymu Nr. DĮV-656 „Dėl Asmens duomenų tvarkymo Šilalės rajono savivaldybės administracijoje taisyklių patvirtinimo“.

**VIII SKYRIUS**

**BAIGIAMOSIOS NUOSTATOS**

1. Už Aprašo nuostatų pažeidimą atsakingiems asmenims ir darbuotojams taikoma įstatymuose numatyta atsakomybė.
2. Darbuotojai su Aprašu yra supažindinami dokumentų valdymo sistemoje „Kontora“.
3. Aprašo 3 priedą darbuotojai yra įpareigoti pasirašyti per mėnesį nuo Aprašo įsigaliojimo dienos ir pateikti Personalo ir ūkio skyriui, kur jis bus užregistruotas ir įsegtas į darbuotojo asmens bylą.
4. Aprašas ne rečiau kaip kartą per dvejus metus peržiūrimas ir prireikus ar pasikeitus Stebėsenos duomenų tvarkymą reglamentuojantiems teisės aktams atnaujinamas.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_